Аднак ёсць адно вялікае "але" — такія раёны ні ў якім разе не перамешваюцца. У старым квартале не павінны будавацца высоткі, а на вуліцы мастакоў — офісы. Кожная з такіх пабудоў мае права на жыццё, але ніколі не будуецца разам — каб не сапернічаць, не перашкаджаць і нават не раздражняць. Але ці прытрымліваюцца гэтага няпісанага правіла ў беларускай сталіцы? Чаму шматпавярховікі часта з'яўляюцца там, дзе быць іх ніяк не павінна?.. Паспрабуем разабрацца на прыкладзе аднаго ўтульнага куточка, які пакуль што застаецца асобным цэласным светам, — жылога пасёлка трактарнага завода. Пасля будзе расказана, што сёння можа пагражаць гэтаму месцу, а напачатку — прагуляемся. Наш праваднік — гісторык, культуролаг Раман Абрамчук.